पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. पानी और सीमा के मसले पर भले ही हरियाणा और पंजाब में ठनी रहती हो, लेकिन चंडीगढ़ के मुद्दे पर दोनों राज्यों की सोच एक है। रविवार को 'चंडीगढ़ का भविष्य' पर दोनों राज्यों के सीएम ने एक-दूसरे की हां में हां खूब मिलाई।
बातचीत में चंडीगढ़ के प्रशासक शिवराज पाटिल भी शामिल थे। हरियाणा के मुख्यमंत्री भूपेंद्र सिंह हुड्डा व पंजाब के सीएम प्रकाश सिंह बादल दोनों ने कहा कि चंडीगढ़ का विकास होना बेहद जरूरी है। इसके लिए उन्होंने अपनी ओर से पूरी मदद देने का आश्वासन दिया।
हुड्डा ने इस बात पर एतराज भी जताया कि चंडीगढ़ के विकास में पंजाब और हरियाणा को शामिल करने के लिए कोई सिस्टम नहीं हैं। न तो पंजाब से राय ली जाती है, न हरियाणा से। चंडीगढ़ दोनों की राजधानी है, उसके विकास में हमारी भी राय ली जानी चाहिए।
उन्होंने यह भी कहा कि चंडीगढ़ के लिए पंजाब और हरियाणा के बीच 60:40 का अनुपात भी सही नहीं है। हमने चंडीगढ़ पर दबाव कम करने के पंचकूला टाउनशिप का विकास किया है। पंचकूला एक्सटेंशन, मनसा देवी कॉम्प्लेक्स जैसी कई विकास योजनाएं तैयार की हैं।
पांच लाख की आबादी के लिए पिंजौर-कालका अर्बन कॉम्प्लेक्स के रूप में एक बड़ी टाउनशिप योजना भी बनाई गई है। पंचकूला में नेशनल इंस्टीट्यूट ऑफ फैशन टेक्नोलॉजी इंस्टीट्यूट बनेगा। निजी विश्वविद्यालयों व निजी अस्पतालों की स्थापना की भी योजना है।
पंजाब के सीएम प्रकाश सिंह बादल ने मेट्रो रेल प्रोजेक्ट और इंटरनेशनल एयरपोर्ट को जल्द पूरा करने के लिए हर संभव सहायता और सहयोग का आश्वासन दिलाया। उन्होंने पाटिल से अपील की कि वह पंजाब और हरियाणा के मुख्यमंत्रियों के एक प्रतिनिधिमंडल की अध्यक्षता करें ताकि केंद्र से पीजीआई के विस्तार, मेट्रो प्रोजेक्ट और इंटरनेशनल एयरपोर्ट को अंतिम रूप देने के लिए दबाव डाला जा सके।
चंडीगढ़ ऐसा बच्चा जिसकी तीन माएं: हुड्डा ने कहा कि हमने ऐसी मां के बारे में सुना है, जिसके तीन बच्चे हों, लेकिन चंडीगढ़ शहर एक ऐसा बच्चा है, जिसकी तीन माताएं हैं। चंडीगढ़ के स्वरूप में किसी प्रकार का बदलाव नहीं होना चाहिए, लेकिन दुख की बात है कि यह बदल रहा है।
दोनों मुख्यमंत्री चाहते हैं...
अपने यहां पीजीआई का विस्तार: मुख्यमंत्री हुड्डा ने कहा कि पीजीआई का पंचकूला में विस्तार होना चाहिए। वहीं प्रकाश सिंह बादल ने भी पीजीआई के विस्तार के लिए पंजाब में जमीन देने की पेशकश की।
मेट्रो का ज्यादा हिस्सा: हरियाणा के सीएम ने चंडीगढ़, पंचकूला और मोहाली के लिए मेट्रो ट्रेन प्रोजेक्ट में मदद की पेशकश की। उन्होंने कहा कि चंडीगढ़ से मोहाली के आठ लिंक हैं, लेकिन पंचकूला के लिए केवल एक लिंक है। लिंक पंचकूला में बढ़ाए जाने चाहिए।
वहीं बादल ने कहा कि चंडीगढ़ प्रशासन मेट्रो को एक तरफ खरड़, कुराली, रोपड़ और दूसरी तरफ बनूड़, राजपुरा व पटियाला तक बढ़ाने के लिए केंद्र पर दबाव डाले।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva awa_Deva awa_Deva hin_Deva zho_Hant eng_Latn